Mapodisi a tshegeditse monna mabapi le polao
Mapodisi a Maun a tshwere rre wa dingwaga tse di masome mararo le bone mabapi le leso la mme wa dingwaga tse di masome mane le bone yo go belaelwang a mmolaile ka go mo hula ka tlhobolo Phalane a le masome mabedi le boferabobedi kwa Nokaneng. Mookamela sepodisi sa kgaolo ya Bokone Bophirima Senior Superintendent Peter Gochela o tlhalositse mo potsolotsong fa rre yoo o ne a le botsa phokoje morago ga tiragalo. Rre Gochela o supile fa mmelaelwa a ne a kopana le moswi ka letsatsi la tiragalo kwa kgotleng ya Nokaneng, mme mmelaelwa a kopa moswi yo ba neng ba ratana go tsamaya nae kwa ga gagwe, ba patilwe ke tsala ya mme yoo. A re e rile go tsena kwa ga gagwe mmelaelwa a tsena mo ntlong mme morago a tswa a tshwere tlhobolo. Moswi le tsala ya gagwe ba ne ba leka go iphalotsa mme mmelaelwa a hula moswi kwa morago, mme le ene sia morago ga tiragalo eo. Rre Gochela a re mapodisi ba ne ba tswa letsholo go batla rre yoo mme ba nna lesego ka Labotlhano. O tlhalositse fa mmelaelwa a iponaditse fa pele ga kgotla ya ditsheko kwa Gumare maabane Mosupologo a tlhola gararo. 